《再登南楼》
宋代·郑起

客中重上倚层台，天阔云收八面开。
雁带岳阳秋晓过，浪涵巴峡影西来。
诸营种柳今何在，老子登楼得几回。
自是江山雄壮处，兴亡不必问寒灰。

作者简介：郑 起(1199～1262年)初名震，字叔起，号菊山，福建省连江县透堡岭兜人。少试礼部，不第，遂弃举子业，潜心穷理尽性之学，束躬修行。为人方直严毅，与公卿大夫交往，言不及利，语不阿媚。一生著述有《易注》、《深衣书》、《倦游稿》、《菊山清隽集》、《易六十卦》等。